
  
    [image: Bak lukkede dører - Anita Andersen Strøm]
  


Anita Andersen Strøm

Bak lukkede dører

[image: Bladkompaniet]




Copyright © Vigmostad & Bjørke AS, 2025

All rights reserved

 

Omslagsdesign: Camilla Tveterås

Omslagsillustrasjon: Asbjørn Tønnesen

 

ISBN: 978-82-334-3852-4

 

Grafisk produksjon: John Grieg, Bergen

Elektronisk utgave (første versjon) 2025

Elektronisk tilrettelegging: Type-it AS, Trondheim

 

Det må ikke kopieres fra denne boken i strid med åndsverkloven eller avtaler om kopiering som er inngått med Kopinor. Kopiering i strid med norsk lov eller avtale kan medføre erstatningsansvar og inndragning, og kan straffes med bøter eller fengsel.

 

Vigmostad & Bjørke AS er Miljøfyrtårn-sertifisert.

[image: Miljøfyrtårn]




Viktige personer i førtitredje bok

I Elvegaten på Kalvskinnet

Margrete Storsve Bakke – jordmor ved E.C. Dahls fødestiftelse, enke etter fødselslegen og direktøren Jonas Bakke

Julius Bakke – Margrete og Jonas’ sønn

Oline Bakke – Margrete og Jonas’ datter

Jon Lycke Bakke – Jonas’ sønn med avdøde Julie Lycke Bakke

Ranveig Lillemo – husholderske

 

I Lillegårdsbakken på Nedre Bakklandet

Stella Mathisdatter Storhaug – Margretes halvsøster. Hun har sønnen Jacob med tidligere skipper Tobias Pettersen, tvillingene Tor og Ella og datteren Anna med ektemannen:

Torbjørn Storhaug – bondesønn fra Verdalen, musiker og lærer ved musikkskolen. Torbjørn er sammen med avdøde Karen Lia Brandt far til:

Maren Lia Storhaug

 

På E.C. Dahls fødestiftelse

Hans Madsen – direktør

Moder Marika – St. Joseph-søster og forstanderinne ved Vor Frues Hospital i Kristiania, stedfortreder for:

Bertha Grue – forstanderinne og overjordmor, gift med Sigbjørn Enoksen, kriminalbetjent ved politistasjonen i Hornemannsgården

Eirik Brandsæg – doktor, enkemann. Han er sammen med avdøde Gina Brandsæg far til Leah

Ninni Hoff Ibsen – overlege på fødegangen

Elise Rosengren – jordmor

Søster Anne Vollan – barnepleierske ved stiftelsens pleieavdeling

Søster Guri Auran – sykepleierske ved stiftelsens mødrehjem

Oda Helseth – ufaglært assistent, gift med ingeniøren Frank Helseth og mor til Martin

 

På barneasylet Viktors Minde

Emma Smedplassen – bestyrerinne

Frøken Marte Olsen – guvernante

 

I Kristiansund

Jørgen Nordås – redersønn og direktør for Schjølberg og Nordås AS. Han er sammen med avdøde Sofie Antonsen far til Simon. Gift med:

Liselotte Schjølberg Nordås

 

I Løten

Johan Storsve – distriktslege. Johan er far til Margrete og avdøde Ulrik. Gift med:

Laura Storsve – Mor til avdøde Ulrik, Margrete og Stellas tante, enke etter Jacob Brandt. Laura og Johan er adoptivforeldre til:

Peder og Grete Lia Brandt – Karen og Andreas Lias barn, Maren Lia Storhaugs halvsøsken

 

På Ådalsbruk

Even Østlund – opprinnelig fra Ådalsbruk, for tiden kjernemakerlærling ved Cathrineholms Jernværk ved Tistedalsfossen i Østfold

Agnete Nysæther – innehaver av AGNETES KONDITORI, forlovet med Karl-Wilhelm Schreiner

Randulf Nysæther – Agnetes far og ingeniør på Aadals Brug Mekaniske Verksted og Jernstøperi. Gift med Else

Bente Vollen – Agnetes barndomsvenninne, skal drive AGNETES KONDITORI i venninnens fravær

 

På Bygdøy utenfor Kristiania

Karl-Wilhelm Schreiner – ingeniør på Hydros forsøksstasjon på Skøyen, Agnetes forlovede

Catharina og Christian Schreiner – Karl-Wilhelms foreldre

 

I Paris

Emilia Brodtkorb – Jonas’ datter med avdøde Maja Brodtkorb

Astrid Arnesen – Emilia Brodtkorbs venninne

Cecilie og Torjus Arnesen – Astrids foreldre




Slik sluttet forrige bok:


I Latinerkvarteret i Paris

Emilia frøs så tennene klapret der hun balanserte på den høye krakken. Det trakk kaldt fra sprekken under døren, og fotografmannen med skjegget hadde akkurat bedt henne om å ta av seg jakken og åpne de øverste knappene i blusen.

Han dukket frem fra kameraet og pekte på henne med en dirrende finger. «Enlever le chemisier.»

Hun ristet bestemt på hodet. Mannen ville at hun skulle ta av seg blusen, men det skulle hun i alle fall ikke. Og nå ville hun bare vekk herfra …

«Du har å gjøre som jeg sier. Jeg betaler deg for det,» smalt det mot henne på fransk.

Hun ristet på hodet igjen og så seg fortvilet rundt. Hvorfor hadde Nicholas stilt seg med ryggen til? Madame Sally hadde sagt at han skulle ta vare på dem.

«Nicholas?» Hun var bedende i stemmen.

«Gjør som han sier,» hørte hun Nicholas si.

«Kan du vise meg brystene dine?» Mannen med skjegget så avventende på henne over fotografiapparatet.

«Nei!» Hun la armene i kors over brystet. «Jeg vil ikke.»

Før hun rakk å reagere, var mannen på vei over gulvet rett mot henne. Hun gispet høyt idet hun kjente den varme ånden hans mot kinnet sitt og så rett inn i det lystne blikket.



I Trondhjem

Margrete kikket bort på Eirik og smilte. Snøen hadde allerede smeltet i hovedgatene i sentrum, men så snart de nærmet seg bakkene forbi den tekniske høyskolen på Gløshaugen, var føret igjen vinterlig.

Bilen hadde fått god fart over bakketoppen og var nå på vei nedover mot Lerchendal gård. I baksetet hoiet ungene i munnen på hverandre.

Margrete snudde seg mot dem og ba dem dempe seg.

Det viste seg at Julius hadde fått tak i det anatomiske atlaset til Jon og krøllet sidene når han bladde i det. Jon ville ta boken fra lillebroren, men da protesterte Julius. Etter at Margrete hadde bestukket Julius med en kjeks hun hadde i kåpelommen, roet situasjonen seg.

Så snudde hun seg igjen og ble forskrekket da hun så hvordan landskapet føk i overkant raskt forbi utenfor.

«Du, Eirik? Du tror ikke du kunne sette ned farten litt?

Da hun kikket bort på ham, så hun at han var likblek og stirret rett fremfor seg med glassaktig blikk. Hendene holdt krampaktig om rattet.

«Hva er det?» spurte hun engstelig. «Du er vel ikke syk?»

Han ristet på hodet. «Det er … bilen,» mumlet han med stive lepper. «Bremsene … de virker jo ikke!»




Kapittel 1

I neste øyeblikk var det som om alt gikk i sakte film. Margrete knep øynene hardt igjen og klamret seg til kantene på passasjersetet mens hjertet hamret vilt i brystet.

Som i en døs hørte hun Eirik rope at de alle skulle holde seg godt fast før han vred rattet hardt mot venstre slik at bilen skrenset og skled sidelengs nedover bakken mens den langsomt mistet fart.

Margrete visste ikke om det var ungene i baksetet som hadde skreket eller om det var sin egen skingrende stemme hun hadde hørt, men lyden satt igjen i ørene etter at bilen hadde snurret flere ganger rundt og til slutt stanset.

Hvordan hadde det gått med ungene? Desperat snudde hun seg og fikk øyekontakt med Jon, som satt sammenkrøpet i baksetet og hadde lagt armene sine rundt småsøsknene Julius og Oline. Julius trykket hendene mot ørene mens Oline hadde gjemt ansiktet mot bukselåret til storebroren.

Jon kikket på henne med redde øyne. «Alt har gått bra, mor. Jeg passet på dem.»

Lettelsen slo innover henne som en brottsjø. «Takk,» hvisket hun med stive lepper. Hun var inderlig takknemlig for at ingen hadde skadet seg.

Så snudde hun seg mot Eirik. «Hva var det som hendte?» Stemmen skalv. «Mistet du kontroll over bilen?»

Han stirret vantro på henne. «Bremsene virket ikke!»

«Hva mener du? Ikke i det hele tatt?»

Han ristet iherdig på hodet. «Jeg trykket inn bremsepedalen så hardt jeg kunne, men ingenting skjedde. Det er noe som er alvorlig galt med bremsemekanismen.» Han kastet et nervøst blikk over skulderen. «Herregud … Gikk det bra med ungene?»

«Ja, takk og lov.» Hun slapp pusten. «Men … hva gjør vi nå? Hvordan kommer vi oss hjem?»

Eirik klødde seg opprådd i nakken. «Jeg vet bare at bilen ikke kan kjøres uten bremser, så vi må få dyttet den ut på siden slik at den ikke står i veien for andre kjøretøy frem til noen kan hente den og få den anbrakt på verksted. Kan Jon og du hjelpe meg?»

Hun nikket fort og beordret Julius og Oline til å bli sittende før hun selv klatret ut. Eirik stanset henne da hun ville ta plass ved siden av Jon bak bilen. «Jeg tror det er best om du setter deg bak rattet, så dytter Jon og jeg bilen sammen.»

«Skal jeg … styre?» Hun så forskrekket på ham.

«Du skal bare sørge for å holde stødig kurs rett frem mens Jon og jeg dytter bilen opp på kanten. Jeg skal vise deg hva du skal gjøre.»

Han hjalp henne inn i førersetet og vred på rattet for å rette opp forhjulene på T-Forden. Så ba han henne holde et fast grep om rattet. «Er du klar?»

Hun nikket konsentrert.

Eirik og Jon forsvant bak bilen, og langsomt begynte hjulene å trille. Hun gjorde som Eirik hadde bedt henne om, og snart sto bilen trygt plassert med fronten langt oppå fortauet slik at den ikke var til hinder for andre kjøretøy som skulle forbi.

Etter å ha klatret ned på den snødekte bakken, åpnet hun døren til baksetet og fikk hjulpet Oline og Julius ut. Hun la i sidesynet merke til at Eirik la seg ned på kne og kikket oppunder bilen.

«Ser du hva som er galt?»

«Ja, det må være … skruen mellom bremsestangen og drivakselen … Den er ikke der!» Han reiste seg opp og klødde seg tankefullt i det rødblonde håret. «Jeg kan ikke skjønne annet enn at den må ha løsnet av seg selv og ramlet ut slik at bremsestangen har løsnet.»

«Men hvordan kan sånne ting bare skje, Eirik? Bilen er splitter ny, ikke sant?» Hun så spørrende på ham.

«Jo, og jeg skal selvsagt klage til bilforhandleren som solgte meg bilen, så snart Lademoen Auto AS åpner i morgen tidlig, og kreve å få hevet kjøpet.»

Hun nikket. «Det er kanskje like greit at vi begynner å gå hjemover?»

Eirik nikket og løsnet tauet som bandt kjelken til Julius til bilens bagasjelokk. «Hvis de to minste bytter på å sitte på kjelken, skulle det kunne gå greit.»

Oline sto med ett ved siden av henne og nappet henne i kåpeermet. «Skal vi ikke kjøre til Fossestuen allikevel, mor?»

Hun rettet på luen til datteren med omsorgsfulle fingre mens hun takket sin skaper for at den fire år gamle datteren hennes ikke lenger virket preget av hendelsen. «Det blir nok endringer i planene, vennen min,» sa hun i et beklagende tonefall. «Det er noe galt med bremsene på doktor Eiriks bil, skjønner du.»

«Eller så kan det hende at doktoren ikke kan kjøre bil …,» hørte hun Jon mumle.

«Jo, det er jeg helt sikker på at han kan.» Hun snudde seg og kikket undersøkende på den snart ni år gamle stesønnen.

Hun syntes det ble stadig tydeligere at Jon hadde et horn i siden til Eirik og ikke likte vennskapet deres. Og selv om de alle hadde sluppet fra det med skrekken, hadde ikke akkurat uhellet med bilen vært med på å styrke den skjøre tilliten Jon hadde til Eirik.


På samme tid, i Paris

Emilia snublet nedover trappetrinnene, og da hun nådde første etasje, spurtet hun mot utgangsdøren. Hele tiden var det som om hun hørte at den ekle mannen med skjegget kom prustende og pesende rett bak henne.

Vel ute på gaten løp hun det forteste hun klarte i retning Luxembourghagen. Hun våget hverken saktne farten eller kikke seg over skulderen før hun befant seg bak noen mennesker som hadde samlet seg foran porten.

Da en ung mann ga seg til å stirre på henne, enset hun med ett den åpne blusen sin. Da slo hun armene forskrekket rundt overkroppen. Hun tok seg tid til å kneppe blusen i full fart, men straks etter la hun på sprang gjennom åpningen i porten og videre langsetter stien mellom blomsterbed og springvann i den vakre parken.

Bare hun kom seg til leiligheten som Astrids foreldre leide i 61 Rue Madame, skulle hun få varslet politiet eller noen andre som kunne oppsøke fotostudioet for å redde venninnen Annabelle og de andre pikene ut av klørne på madame Sally, assistenten Nicholas og de ekle fotografelevene deres. Det kunne da umulig være lovlig å utnytte unge piker slik de to hadde gjort?

Emilia var så andpusten at det sved i lungene da hun endelig sto utenfor portrommet til bygården der Astrid og foreldrene bodde. Hun lukket seg inn i oppgangen og skyndte seg opp trappene til leiligheten.

Hånden skalv da hun løftet den for å banke på døren. Kort tid etter så hun rett inn i ansiktet til Cecilie Arnesen.

Øynene til Astrids mor videt seg ut i forskrekkelse. «Emilia? Er det virkelig deg?»

«Ja …» svarte Emilia tynt.

«Takk, gode Gud. Vi har vært så engstelige.» Cecilie Arnesen åpnet døren og slapp henne inn i entreen. «Du må ikke stikke av slik!»

«Unnskyld.» Emilia kikket beklemt på henne. «Du må hjelpe meg, fru Arnesen.»

Blikket til Astrids mor for nedover henne. «Men kjære vene … Du er vel ikke blitt overfalt og ranet? Hvor er yttertøyet ditt, om jeg tør spørre?»

Hun ristet på hodet og dro blusen tettere om brystet. «Jeg … glemte igjen jakken … i fotostudioet til madame Sally.»

«Hvem i alle dager er madame Sally?» Cecilie Arnesen så bestyrtet på henne.

«Madame Sally driver et modellbyrå der jeg og flere andre piker er ansatt, men først nå i dag skjønte jeg at hun og assistenten hennes, Nicholas, bare var ute etter å utnytte oss. Jeg klarte å stikke av før de fikk gjort meg noe, altså.»

Cecilie Arnesen trakk pusten dypt inn gjennom nesen og prøvde åpenbart å samle seg. «Dette må jeg få høre mer om, kjære deg, men først tror jeg det er best at jeg lager i stand en stor kanne med deilig nype-te til oss. Vi setter oss i stuen, og så forteller du meg alt sammen, ikke sant?»

Emilia klarte bare å nikke.

Da tekoppene på bordet mellom dem var tomme og Emilia hadde fortalt om det ekle hybelhuset med muselort og skitt i hjørnene og hverdagen der, var Cecilie Arnesen svært oppbrakt.

«Nei og nei. Det var akkurat dette jeg var redd for ville skje da vi oppdaget at du hadde rømt fra oss,» sa hun jamrende. «Jeg vet jo at du har en drøm om å bli modell, men hvordan kunne du tro at du ville klare deg på egen hånd? Jeg kjenner modellbransjen som min egen bukselomme. Det finnes så mange uærlige sjeler der ute som bare er ute etter penger og profitt. De benytter enhver anledning til å utnytte unge, naive piker som deg.»

Emilia nikket skamfull. «Jeg var så dum at jeg trodde det var sant, det som sto på den plakaten som hang på aviskiosken utenfor Luxembourghagen … at hvis man ringte det telefonnummeret som sto skrevet nederst på oppslaget, kunne man få lov til å sitte modell for kunstelever og tjene masse penger.»

Cecilie Arnesen skakket på hodet og så på henne med medlidenhet i blikket. «Jeg skjønner som sagt at du prøvde å virkeliggjøre drømmen din, men dette er absolutt ikke måten å gjøre det på. Jeg håper du har fått deg en lærepenge. Du må snarest ta kontakt med din stemor.» Hun så strengt på Emilia. «Margrete var helt fra seg og orket nesten ikke reise tilbake til Norge igjen ettersom hun ikke visste hvor du var. Hun så jo for seg alt du kunne bli utsatt for, og nå vet vi jo at hun hadde all grunn til å være redd.»

Emilia så beklemt ned.

Fru Arnesen bøyde seg frem i lenestolen og gransket henne lenge. «Det skjedde vel ikke noe mer du ikke har fortalt meg, Emilia? Du virker nokså … Hva skal jeg si? Preget? Hvis jeg skal kunne hjelpe deg, må du ikke skjule noe.»

«Nei da, eller …» Emilia vred seg. «Han ene mannen som skulle fotografere meg, var fryktelig ekkel og sa så mye … dumt. Jeg ble redd, og så løp jeg min vei.» Det siste hvisket hun frem.

Det var så skammelig, det som hadde skjedd. Tenk at den voksne mannen hadde bedt om å få se på brystene hennes! Hun grøsset. Hun hadde først bestemt seg for ikke å si noe til Astrids mor om akkurat det, men … det føltes jo slett ikke greit, det han hadde gjort. Og hva kunne egentlig ha skjedd dersom hun ikke hadde klart å stikke av? Var det noe mer enn fotografering de to mennene hadde vært ute etter?

«Fysj! Slikt som dette skal ikke skje, og jeg er glad du skjønte at du måtte komme deg vekk.» Cecilie Arnesen så alvorlig på henne. «Det er helt sikkert at han ikke gjorde deg noe?»

Hun nikket. «Det rakk han ikke. Men Annabelle, venninnen min, og de andre pikene … Jeg tør ikke tenke på hva som kan skje med dem …»

«Hvor ligger dette fotostudioet?»

Da Emilia nevnte gatenavnet og nummeret på oppgangen nikket Cecilie Arnesen tenksomt. «Jeg kontakter politiet og forteller dem det du nettopp har sagt. Er det i orden?»

Hun nikket og svelget. «Takk,» mumlet hun.

«Men nå er det best at du ringer til stemoren din, ber henne pent om forlatelse og sier at du vil komme hjem så fort som råd er,» kom det formanende fra Astrids mor. «Jeg trenger vel ikke …» Hun presset leppene hardt sammen. Det hadde føltes så utrolig nedverdigende at Margrete hadde reist hele veien fra Trondhjem til Paris ens ærend for å hente henne hjem. «Kan jeg ikke få bli her … i alle fall til sommeren?»

«Det får du spørre stemoren din om. Det er i hvert fall helt nødvendig at fru Bakke snarest mulig får beskjed om at du har kommet til rette,» sa fru Arnesen. «Jeg har lovet henne å ringe med en gang jeg hører fra deg, og egentlig har det gått for lang tid allerede. Nå får du stå for det du har gjort og ringe og snakke med henne.»

Det nyttet ikke å nekte, Emilia innså det.

Med et sukk reiste hun seg fra lenestolen og tuslet ut til telefonapparatet i entreen. Hun løftet av røret, slo nummeret til telefonsentralen og ba om en samtale til Norge.

Etter litt venting og spraking på linjen, ble hun koblet videre til damene på telefonsentralen i Trondhjem, og fikk etter hvert ringetonen til telefonen hjemme hos dem i Elvegaten i øret.

Det varte og rakk, men ingen svarte i den andre enden. Etter en lang stund ga hun opp, hengte telefonrøret på plass og ringte av mens hun kjente hvor lettet hun var over å kunne utsette samtalen med Margrete en liten stund til.

